1Mbuhen aton oloh bara keton je bahanyi haguet manalih hakim je dia mangasene Hatalla, uka mangadu paharie je sama kapercayae amon ie hakapaut dengan paharie te? Mbuhen ie dia balaku ungkup Hatalla mahapus perkara te? 2En keton dia katawan je ungkup ain Hatalla kareh mahakim kalunen toh? Jadi, amon keton puna akan mahakim kalunen toh, en keton dia olih mahapus kare perkara pengadilan je dia badai rimae? 3En keton dia katawan je itah kareh mahakim kare malekat? Labi-labih tinai kare perkara pambelom genep andau! 4Maka amon lembut kare perkara kilau te, en keton manyarah jete akan kare oloh je jaton kadudukae huang ungkup? 5Mampahawen toto! Batantu intu marak keton aton oloh je sukup kapintar kaharatie uka mahapus kare kapaut kabantah hong marak kare pahari je sama-sama Kristen! 6Tapi ampie aton ije biti oloh Kristen haguet manalih oloh je dia Kristen uka mangadu perkarae dengan paharie je Kristen! 7Kare kapaut je aton hong marak keton jari sukup mambukti je keton kalah. Awi te labih bahalap keton inyalan atawa imparugi. 8Tapi keton kabuat haream je mawi taloh je dia bujur akan oloh beken. Keton kabuat kea je mamparugi oloh beken. Tuntang keton malalus jete malahan akan kare pahari je sama kapercayae! 9En pahari katawan kare pahari je dia manumon kahandak Hatalla te, dia tau manjadi anak ungkup ain Hatalla? Ela buah tanjaro! Kare oloh je mawi karayap, kare oloh je manyembah hampatong dewa, je habandong, je mawi kare taloh je mampahawen dengan oloh je sama ramon kahawee, 10je panakau, je bakoho, je pambusau, je rajin mamapa oloh beken, tuntang je mimes oloh beken -- uras oloh je kilau te dia tau manjadi anak ungkup ain Hatalla. 11Pire-pire bara keton bihin puna kilau te hadat dasare. Tapi toh keton inyewut barasih bara dosa. Keton jari manjadi ahli waris ain Hatalla je barasih. Keton jari hakabuah haluli dengan Hatalla, awi keton percaya dengan Tuhan Yesus Kristus tuntang tagal kuasan Roh bara Hatallan itah. 12Aton oloh je hamauh, koae, gagenep oloh tau malalus en bewei, tapi akangku dia uras taloh te baguna. Jadi aloh aku tau mawi en bewei, tapi aku dia handak manalua arepku inguasa awi en bewei. 13Aton kea oloh je hamauh koae panginan te akan kanai, tuntang kanai inatap akan panginan. Tapi kadadue te kareh inganan awi Hatalla. Bitin olon dia tau ihapan mangat mawi taloh je harayap, tapi baya hapan manempo Tuhan. Tuntang Tuhan kareh mahaga bitin oloh te. 14Hatalla jari mambelom Tuhan Yesus bara pampatei, kalote kea Hatalla kareh mambelom itah hapan kuasae. 15Pahari handiai katawan biti-bereng keton jete bagian biti-bereng ain Kristus. Jadi, en tau aku manduan ije bagian bara biti-bereng Kristus palus mawie manjadi bagian biti-bereng lontei? Dia samasinde! 16Atawa mungkin keton hindai katawan, oloh je hinje dengan ije biti lontei, manjadi ije dengan lontei te? Basa huang Surat Barasih tarasurat, "Kadaduee te manjadi ije." 17Tapi oloh je mampahinje arepe dengan Tuhan, maka Roh Tuhan dengan roh oloh te manjadi ije. 18Keleh mangejau arep keton bara kare gawin karayap. Basa kakare dosa beken je iawi oloh, jete manjadi intu luar biti-bereng oloh te. Tapi oloh je mawi gawi karayap, rimae ie mawi dosa dengan biti-bereng ayue kabuat. 19Keton musti katawan je biti-bereng keton jete eka Roh Hatalla melai. Roh te melai intu huang keton. Tuntang Hatalla kabuat je manenga Roh te akan keton. Bitin keton te dia ie keton tempoe. Hatalla je tempon jete. 20Hatalla jari mamili keton tuntang jari mambayare punah. Tagal te, keleh mahapan biti-bereng keton bua-buah ampie mangat Hatalla ihormat-inara.
bjn_Latn